Q : Nostalġija ? Kriżi t' identita' ? Jew sempliċiment m' għandix x' nagħmel . . . ? A : Mod ħelu kif niftakar li jien Malti ġo pajjiż mingħajr pastizzi u Kinnie . Sandro jieħu pjaċir isajjar , jitħanżer , jixrob u jċekċek fuq strumenti strambi varji . . . meta ma jkunx qed idoqq il- kitarra . F' ħajj ' oħra xtaq ikun sajjied . Mod gużtuż biex ma nħossnix ħażin dwar in- nuqqas ta' proporzjon li hemm bejn żaqqi u l- bqija ta' ġismi , hu li ngħid li jien Epikurjan . " Bon vivant " ngħidulu hawnhekk . Iż- żaqq . Li minħabba fiha , kull filgħodu ngħaddi minn quddiem il- mera miexi " la ġenbha " biex nevita li nara l- profil . Li tinstalla ruħha nkiss inkiss bħal tumur għażżien u tfakkrek li la darba tagħlaq it- tletin ħa tibqa' hemm sat- tmiem , qisha tifkira ta' l- abbuż kollu li ġarrbet is- sistema . Iż- żaqq , li xi kultant tant tkun preżenti li nkun ħa nitlobha ttini xi ħaġa għall- kera tal- flat . Entita' separata li kelli nidra naċċetta , b' xi bikja 'l hawn u 'l hemm . Xi kultant ikollna xi ngħidu bl- ikrah jien u żaqqi , bħall- miżżewġin , imma ma ndumux ma nagħmlu paċi . U ngħid li jien Epikurjan . Biex inpoġġiha fi kliem ieħor , " Epikurjan " , fil- każ tiegħi , hija ewfemiżmu għal " oħxon " . Imma , emmnuni , veru nħobb l- ikel . Inħobb il- festini , inħobb insajjar , inħobb 'L a Grande Bouffe ' , inħobb l- abbundanza . Meta nkun f' pajjiż barrani l- ewwel ħaġa li nagħmel nfittex restaurants tajbin . Turiżmu gastronomiku . Iktar kaloriji milli noti . Jiena nivvenera l- kċina Taljana b' devozzjoni għamja . F' temp ta' ġimgħa fqajt il- fwied bħal wiżż tal- ' foie gras ' . Culatello , coppa , grappa , vin santo , parmiggiano , lardo u ħniżrijiet varji oħra . Waħda mill- waqfiet tagħna kienet ġo Bologna , fejn daqqejna fil- mitiku Chet Baker jazz club . Bologna , li hija t- tieni l- iktar belt Taljana li nħobb , wara Ruma . U bħala umaġġ lil żaqqi , lil Bologna u lill- wikkiela kollha Maltin u Għawdxin : Ir- riċetta DEFINITTIVA tar- ragu ' ( magħruf bħala bolognese barra mill- Italja ) . Ġo kazzola daqxejn kbira , fuq nar baxx , aqli ftit panċetta ġo ftit żejt . Hekk kif jinħall ix- xaħam , itfa' karotta mqatta' , nofs basla mqatta' u zokk ta' karfusa ( karfus minn dak l- oħxon , " ta' barra " ) mqatta' ġol- kazzola . Ħallat , bi grazzja . X' ħin jirtab kollox , itfa' nofs kilo kapuljat taċ- ċanga . Ħallat . Meta kollox jibda jkanġi fil- kannella , itfa' nofs tazza inbid aħmar . Ħu pjaċir bir- riħa . Hekk kif jevapora u jifdal ftit likwidu , ibda żid il- brodu ( u ' k ' jista' jkun , brodu ta' veru mhux brodu tal- kjub ) . Żid ukoll ftit kunserva maħlula fil- brodu . Jekk trid tista' żżid it- tadam ( tinsiex tqaxxru u tneħħi ta' ġewwa ) . Ħalli kollox itektek madwar sagħtejn . Ħu pjaċir bir- riħa . Bżar u melħ . Ristorante Diana ġo Bologna fejn tiekol l- aħjar ragu fid- dinja . ejja , sandro , din tat- tletin u mhux tletin kollha skuzi . . . aqbad kitarra u amp , orbothom fuq darek u itla' igri t- taraġ ta' l- eiffel darbtejn kuljum . . . biss meta tkun isfel oqgħod attent li ma jkunx hemm xi paraxutist bla paraxut jillendja fuqek . . .